LIETUVOS RESPUBLIKOS FINANSŲ MINISTERIJA

Lietuvos Respublikos Vyriausybei	2024- Nr.
DĖL VYRIAUSYBĖS 2009 M. LAPKRIČIO 11 D. NUTARIMO NR. 1480 PAKEITIMO PROJEKTO

Lietuvos Respublikos finansų ministerija teikia Lietuvos Respublikos Vyriausybės nutarimo „Dėl Lietuvos Respublikos Vyriausybės 2009 m. lapkričio 11 d. nutarimo Nr. 1480 „Dėl viešojo ir privataus sektorių partnerystės“ pakeitimo“ projektą (toliau – Nutarimo projektas).

Nutarimo projekto tikslas – įgyvendinti Ekonomikos gaivinimo ir atsparumo didinimo planą „Naujos kartos Lietuva“, patvirtintą 2021 m. liepos 28 d. Tarybos įgyvendinimo sprendimu dėl Lietuvos ekonomikos gaivinimo ir atsparumo didinimo plano įvertinimo patvirtinimo, (toliau – Planas „Naujos kartos Lietuva“).

Plano „Naujos kartos Lietuva“ F.6 komponento „Veiksmingas viešasis sektorius ir prielaidos atsitiesti po pandemijos“ F.1.3 reformos „Nacionalinio biudžeto ilgalaikis tvarumas ir skaidrumas“ F.1.3.4 papriemonės „Viešojo ir privačiojo sektorių partnerystės skatinimas“ tikslas – parengti ir priimti teisės aktų – Lietuvos Respublikos investicijų įstatymo, Lietuvos Respublikos koncesijų įstatymo, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo ir Viešojo ir privataus sektorių partnerystės projektų rengimo ir įgyvendinimo taisyklių, patvirtintų Lietuvos Respublikos Vyriausybės 2009 m. lapkričio 11 d. nutarimu Nr. 1480 „Dėl viešojo ir privataus sektorių partnerystės“, (toliau – Taisyklės) – pakeitimų paketą, kuris įtvirtintų sąlygas ir nuostatas dėl ilgalaikių strateginių viešojo ir privataus sektorių partnerystės (toliau – VPSP) projektų įgyvendinimo.

Lietuvos Respublikos Seimui 2024 m. spalio 17 d. priėmus Lietuvos Respublikos investicijų įstatymo Nr. VIII-1312 2, 4, 13, 156, 158 straipsnių ir ketvirtojo1 skirsnio pakeitimo įstatymą (toliau – Įstatymas) ir su juo susijusių įstatymų pakeitimus, parengtas pakeistas įstatymų nuostatas ir Planą „Naujos kartos Lietuva“ įgyvendinantis Nutarimo projektas.

I. Sprendžiama problema	Nepasiektas Plane „Naujos kartos Lietuva“ numatytos reformos „Nacionalinio biudžeto ilgalaikis tvarumas ir skaidrumas“ F.1.3.4 papriemonės „Viešojo ir privačiojo sektorių partnerystės skatinimas“ tikslas – parengti ir priimti teisės aktų, tarp kurių yra Taisyklių pakeitimo projektas, paketą, įtvirtinantį sąlygas ir nuostatas dėl ilgalaikių strateginių VPSP projektų įgyvendinimo.
II. Siūlomos priemonės	1. Nuo 2024 m. gruodžio 1 d. įsigaliosiančiame Įstatyme ir su juo susijusiuose įstatymuose nustačius, kad VPSP yra viešųjų finansų dalis ir kad VPSP planavimui taikomi strateginio valdymo sistemą reglamentuojantys teisės aktai, Taisyklėse siūloma nustatyti VPSP projektų sąsajas su strateginio valdymo sistema. 2. Siūloma nustatyti aiškias viešojo administravimo institucijų funkcijas, jų teises ir pareigas VPSP projektų rengimo ir įgyvendinimo srityje (įgalioti viešąją įstaigą Centrinę projektų valdymo agentūrą (toliau – CPVA) atlikti viešojo ir privataus sektorių partnerystės metodinės ir konsultacinės pagalbos kompetencijų centro funkcijas, nustatyti partnerystės projektus įgyvendinančių viešųjų subjektų teises ir pareigas ir kt.). 3. Siūloma Taisyklėse nustatyti galimybę konsoliduoti VPSP projektus, kuriuos įgyvendintų daugiau nei vienas partnerystės projektą įgyvendinantis viešasis subjektas, jeigu konsoliduojant VPSP projektus planavimo dokumentuose nustatytiems tikslams pasiekti ir uždaviniams įvykdyti būtų pasiekiama didesnė partnerystės taikymo nauda, negu įgyvendinant pavienius partnerystės projektus. 4. VPSP projekto siekiamus rezultatus susiejus su strateginio lygmens planavimo dokumentuose nustatytais strateginiais tikslais ir pažangos uždaviniais, atsisakoma Viešojo ir privataus sektorių partnerystės projektų komisijos, pagal dabar galiojančias Taisykles teikiančios Vyriausybei siūlymus dėl VPSP taikymo tikslingumo, įgyvendinant centrinės valdžios investicijų projektus. 5. Siūloma nustatyti, kad pasirašytos partnerystės sutarties poveikio valdžios sektoriaus deficitui ir skolai vertinimą atliks Valstybės duomenų agentūra. Jeigu, Valstybės duomenų agentūros vertinimu, pasirašytos VPSP sutarties nuostatos turi įtakos statistiniam vertinimui ir VPSP sutarties įgyvendinimo metu sukurtas arba atnaujintas turtas turi būti traukiamas į viešojo sektoriaus balansą, viešojo subjekto mokėjimai privačiam subjektui veikia valstybės ir (ar) savivaldybės biudžeto deficitą ir skolą.
III. Priemonių kaštai	Nutarimo projekte siūlomoms nuostatoms įgyvendinti papildomų valstybės biudžeto lėšų nereikės.
IV. Nauda visuomenei	Siūlomas teisinis reguliavimas atitiktų teisėkūros aiškumo principą. Tikimasi, kad aiškesnis VPSP teisinis reguliavimas didintų investuotojų suinteresuotumą VPSP projektais.

Nutarimo projektas 2024 m. lapkričio 21 d. paskelbtas Lietuvos Respublikos Seimo kanceliarijos teisės aktų informacinėje sistemoje (toliau – TAIS) suinteresuotų institucijų išvadoms gauti (TAIS registracijos Nr. 24-18718).

Nutarimo projektas teiktas Lietuvos Respublikos aplinkos ministerijai, Lietuvos Respublikos ekonomikos ir inovacijų ministerijai, Lietuvos Respublikos susisiekimo ministerijai, Lietuvos Respublikos teisingumo ministerijai, Lietuvos Respublikos vidaus reikalų ministerijai, Lietuvos Respublikos energetikos ministerijai, Lietuvos Respublikos krašto apsaugos ministerijai, Lietuvos Respublikos kultūros ministerijai, Lietuvos Respublikos socialinės apsaugos ir darbo ministerijai, Lietuvos Respublikos sveikatos apsaugos ministerijai, Lietuvos Respublikos švietimo, mokslo ir sporto ministerijai, Valstybės duomenų agentūrai, Lietuvos savivaldybių asociacijai, Viešųjų pirkimų tarnybai, Valstybės skaitmeninių sprendimų agentūrai ir CPVA išvadoms gauti.

Energetikos ministerija ir Švietimo, mokslo ir sporto ministerija išvadų dėl Nutarimo projekto nepateikė.

Aplinkos ministerija, Krašto apsaugos ministerija, Kultūros ministerija, Susisiekimo ministerija, Socialinės apsaugos ir darbo ministerija, Sveikatos apsaugos ministerija, Viešųjų pirkimų tarnyba, CPVA ir Valstybės skaitmeninių sprendimų agentūra pastabų ir pasiūlymų dėl Nutarimo projekto neturėjo.

Nutarimo projektas patikslintas pagal Teisingumo ministerijos, Ekonomikos ir inovacijų ministerijos, Vidaus reikalų ministerijos, Valstybės duomenų agentūros ir Lietuvos savivaldybių asociacijos pateiktas pastabas.

Dėl kelių Teisingumo ministerijos teiktų pastabų ir pasiūlymų, į kuriuos neatsižvelgta, teikiama derinimo pažyma (pridedama).

Nutarimo projektas nenotifikuotinas Europos Komisijai pagal Lietuvos Respublikos Vyriausybės 1999 m. gegužės 20 d. nutarimo Nr. 617 „Dėl Informacijos apie techninius reglamentus ir atitikties įvertinimo procedūras teikimo taisyklių patvirtinimo“ reikalavimus.

Vadovaujantis Numatomo teisinio reguliavimo poveikio vertinimo metodikos, patvirtintos Lietuvos Respublikos Vyriausybės 2003 m. vasario 26 d. nutarimu Nr. 276 „Dėl Numatomo teisinio reguliavimo poveikio vertinimo metodikos patvirtinimo“, 4 punktu, Nutarimo projekto numatomo teisinio reguliavimo poveikio vertinimas neatliktas.

Nutarimo projektą parengė Finansų ministerijos Valstybės turto valdymo departamento (direktorė Aušra Vičkačkienė, tel. (0 5) 239 0122) Valstybės turto valdymo politikos skyriaus (vedėja Laima Kalinauskienė, tel. (0 5) 239 0127) patarėja Rita Pūkienė (tel. (0 5) 239 0196).

PRIDEDAMA:

1. Nutarimo projektas, 9 lapai.

2. Derinimo pažyma, 2 lapai.

Laikinai einanti finansų ministro pareigas	Gintarė Skaistė

(Rita Pūkienė, tel. (0 5) 239 0196, el. p. rita.pukiene@finmin.lt)